## Rješenje o odobrenju objavljivanja ponude za preuzimanje društva ADRIATIC, d.d. za NEVA KERUM, d.o.o.

### NN 99/2005 (16.8.2005.), Rješenje o odobrenju objavljivanja ponude za preuzimanje društva ADRIATIC, d.d. za NEVA KERUM, d.o.o.

# KOMISIJA ZA VRIJEDNOSNE PAPIRE REPUBLIKE HRVATSKE

**1934**

Sukladno odredbama članka 13. stavak 2. Zakona o
preuzimanju dioničkih društava (»Narodne novine«, broj 84/02., 87/02. i
120/02.), Komisija za vrijednosne papire Republike Hrvatske, na temelju zah­tjeva trgovačkog društva NEVA
KERUM d.o.o., Split, Zrinjsko-fran­kopanska 68, zastupanog po opunomoćeniku, odvjetniku dr. sc. Nevenu Cirkveniju iz Zagreba, Tkalčićeva
65, za odobrenje objavljivanja ponude za preuzimanje javnog dioničkog društva
ADRIATIC d.d., Split, Preradovićevo šetalište 5, na
sjednici održanoj 4. kolovoza 2005. godine, donijela je

## RJEŠENJE

1. Trgovačkom društvu NEVA KERUM d.o.o., Split, Zrinjsko--frankopanska 68,
odobrava se objavljivanje ponude za preuzimanje javnog dioničkog društva
ADRIATIC d.d., Split, Preradovićevo šetalište 5.

2.
Ovo rješenje objavit će se u »Narodnim novinama«.

Obrazloženje

I. Trgovačko društvo NEVA KERUM d.o.o., Split, Zrinjsko-frankopanska 68 (dalje u
tekstu: Ponuditelj), zastupano po opunomoćeniku, odvjetniku dr.
sc. Nevenu Cirkveniju iz
Zagreba, Tkalčićeva 65, podnijelo je Komisiji za
vrijednosne papire Republike Hrvatske (dalje u tekstu: Komisija), 27. srpnja
2005. godine, sukladno odredbi članka 13. stavak 1. Zakona o preuzimanju
dioničkih društava (dalje u tekstu: Zakon), Zahtjev za odobrenje objavljivanja
ponude za preuzimanje trgovačkog društva ADRIATIC d.d., Split, Preradovićevo šetalište 5 (dalje u tekstu: Izdavatelj),
ponudu i isprave iz članka 12. stavak 2. Zakona.

Komisija je 28. srpnja 2005. godine zatražila
ispravak teksta ponude za preuzimanje te izmjenu bankarske garancije.
Posljednju dopunu dokumentacije, Komisija je zaprimila 4. kolovoza 2005.
godine, od kada se Zahtjev Ponuditelja za odobrenje objavljivanja ponude za
preuzimanje smatra urednim.

II. Izdavatelj je javno dioničko društvo,
sukladno odredbi članka 14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine«, broj 118/03.),
u svezi s odredbama članka 114. stavaka 1. i 5. Zakona o tržištu vrijednosnih
papira (»Narodne novine«, broj 84/02.).

Komisija je izvršila uvid u podatke sudskog
registra na Internetu te utvrdila da temeljni kapital Izdavatelja iznosi
67.496.000,00 kuna.

Uvidom u podatke Središnje depozitarne agencije
d.d., Zagreb, utvrđeno je da je Izdavatelj na zadnji dan u mjesecu siječnju,
veljači i ožujku 2005. godine, imao više od 100 dioničara.

III. Obveza objavljivanja ponude za preuzimanje,
sukladno odredbi članka 4. stavak 1. Zakona, nastala je za Ponuditelja dana 28.
lipnja 2005. godine, stjecanjem 296.417 dionica, odnosno 87,83% učešća u
temeljnom kapitalu Izdavatelja, što daje 87,83% od ukup­nog broja glasova koje daju dionice Izdavatelja s pravom
glasa, na temelju Ugovora broj 3131556/9000 o prodaji i prijenosu redov­nih dionica Izdavatelja, sklopljenog izmedu
Ponuditelja, kao kupca te Hrvatskog fonda za privatizaciju, Zagreb, Ivana Lučića
6 – 8; Držav­ne agencije za osiguranje štednih uloga
i sanaciju banaka, Zagreb, Jurišićeva 1 i Hrvatskog
zavoda za mirovinsko osiguranje, Zagreb, A. Mihanovića 3, zastupanih po
Hrvatskom fondu za privatizaciju, Zagreb, Ivana Lučića 6 – 8, kao prodavatelja,
a nakon kojeg stjecanja Ponuditelj raspolaže sa 296.417 dionica, odnosno 87,83%
učešća u temeljnom kapitalu Izdavatelja, što daje 87,83% od ukupnog broja
glasova koje daju dionice Izdavatelja s pravom glasa.

IV. Cijena po kojoj Ponuditelj nudi otkup
dionica u ponudi za preuzimanje iznosi 573,52 kune po dionici. Najviša cijena
po kojoj je Ponuditelj stjecao dionice Izdavatelja s pravom glasa u razdoblju
od jedne godine prije dana objavljivanja ponude za preuzimanje iznosi 573,52
kune po dionici. Prema podacima dobivenim od Zagrebačke burze d.d., Zagreb i
Varaždinske burze d.d., Varaždin, dostavljenih na zahtjev Komisije (u predmetu:
Klasa: 450-08/05-01/304), na Za­gre­bačkoj burzi
d.d., Zagreb, prosječna cijena ostvarena u zadnja tri mjeseca prije nastanka
obveze objavljivanja ponude za preuzimanje niža je od ponuđene, dok dionice
Izdavatelja ne kotiraju na Varaž­dinskoj
burzi d.d., Varaždin, te je utvrđeno da je cijena izražena u ponudi za
preuzimanje u iznosu od 573,52 kune po dionici, utvrđena u skladu s odredbom
članka 15. stavkama 3. – 6. Zakona.

V. Ponuditelj je vlasnik 296.417 redovnih
dionica Izdavatelja, a temeljni kapital Izdavatelja podijeljen je na 337.480
redovnih dionica, svaka u nominalnom iznosu od 200,00 kuna. Novčana sredstva
potrebno je osigurati sukladno odredbi članka 9. stavka 1. Zakona, za plaćanje
preostale 41.063 dionice Izdavatelja s pravom glasa, u iznosu od najmanje
23.550.451,76 kuna. Uvidom u Garanciju broj 457/2005 koju je dana 25. srpnja
2005. godine u korist svih dioničara Izdavatelja izdala ŠTEDBANKA d.d., Zagreb,
Slavonska avenija 3, s rokom važenja do 15. listopada 2005. godine te Garanciju
broj 473/2005 koju je 4. kolovoza 2005. godine u korist svih dioničara
Izdavatelja izdala ŠTEDBANKA d.d., Zagreb, Slavonska avenija 3, s rokom važenja
do 15. listopada 2005. godine, utvrđeno je da je Ponuditelj osigurao sredstva u
iznosu 23.550.451,56 kuna.

VI. Nadalje, utvrđeno je da su Zahtjevu
priložene potvrde o plaćenoj administrativnoj pristojbi i naknadi, sukladno
odredbama članka 2. točke 24. Pravilnika o vrsti i visini administrativnih
pristojbi i naknada (»Narodne novine«, broj 115/02. i 43/03.).

VII. Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona,
te dokumentaciju propisanu odredbom stavka 2. istoga članka Zakona, odlučeno je
kao u izreci.

VIII. Na temelju odredbe članka 8. stavka 4.
Zakona o tržištu vrijednosnih papira, ovo Rješenje objavljuje se u »Narodnim
novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku 30 dana od dana primitka ovog rješenja.

Klasa:
UP/I-450-08/05-02/110

Urbroj: 567-01/05-5

Zagreb,
4. kolovoza 2005.

Zamjenik

**Predsjednika KomisijeIvo Šulenta,** v. r.

Rješenje, NN 99/2005-1934